– Сан лаам иштта бу, – элира буса веанчу хьешо, ахь тховса Бийболатан корта хьайна хьалхабиллича, кхана я лама хьайн эскарш Нохчийчуьра духадахар, х1окху Грозный-г1опа чу а далийна. Т1аккха нохчийн халкъан мехкакхелан тхьамданаш схьа а кхайкхина, т1ахьало йоллуш машар бар, кхул т1аьхьа оьрсаша Йоккхачу а, Жимачу а Нохчийчохь г1алг1азкхийн станицаш йохкур яц, Аксайрачу набахтехь болу бехк боцуш чубоьхкина болу нохчий ара а хоьцур бу, нохчашна т1ехь халкъана цалууш долу 1едал а хир дац, шари1ато, халкъан суьдо бен дов къастор дац аьлла барт бичахьана. Сардал, оцу хьелашна хьо реза велахь, ахь и дийр ду аьлла суна закъалтана цхьа тешам лахь, ас дош ло-кх хьуна Таймин Бийболатан корта тховса са хилале хьуна хьалха охьабилла! Ас юха а боху-цхьа а сом ахча а доцуш, ас бохучу хьелаш т1ехь.